**9. razred 7. 4. 2020**

**Priredja**

**(Ponavljanje)**

**Obravnavali smo vsa priredja. Pred vajami za utrjevanje bomo namenili eno uro za ponavljanje snovi, saj bodo vaje bolj učinkovite, če jih boste delali brez listanja po samostojnem delovnem zvezku in zvezku.**

**Preglednica priredij je torej popolna:**

|  |  |  |  |
| --- | --- | --- | --- |
| PRIREDJE | RAZMERJE MED STAVKI | VEZNIKI | VEJICA |
| vezalno | zaporedna ali sočasna dejanja | in, pa, ter | Če je veznik, ni vejice.  Če ni veznika (naštevanje), je vejica. |
| ločno | izbira (uresniči se natanko ena od možnosti) | ali, ali – ali,  bodisi – bodisi,  ali pa | Ni vejice. |
| protivno | nasprotje (nekaj pričakujemo, zgodi se ravno nasprotno) | a, ampak, vendar, toda, temveč, marveč, pa | Vejico pišemo. |
| stopnjevalno | stopnjevanje (zaporedni ali sočasni dejanji, pri čemer je drugo močnejše oz. pomembnejše od prvega) | ne samo – ampak tudi,  ne le – temveč tudi,  ne samo – marveč tudi | Vejico pišemo. |
| posledično | posledica\* (v prvem stavku je vzrok, v drugem posledica) | zato, zatorej (zadnji veznik se pojavlja tudi pri sklepalnem priredju) | Vejico pišemo. |
| pojasnjevalno | pojasnilo oz. dokaz[[1]](#footnote-1) (za dogodek iz prvega stavka) | saj, namreč, kajti | Vejico pišemo. |
| sklepalno | sklep\* (ki je izpeljan iz trditve v prvem stavku) | torej, zatorej (zadnji veznik se pojavlja tudi pri posledičnem priredju) | Vejico pišemo. |

**Kako ponoviti snov?**

1. Oglej si preglednico in si poskušaj čim več zapomniti. To delaj toliko časa, da boš znal/znala vsaj tri četrtine snovi.
2. Naredi izdelek, s katerim bi lahko pomagal/pomagala sošolcem pri učenju te snovi. Tu imaš veliko možnosti. Lahko:

* Napišeš, kako si si najlaže zapomnil/zapomnila snov (o čem si razmišljal/razmišljala, kaj si logično povezal/povezala z delčki snovi, da si jih laže priklical/priklicala v spomin).
* Narediš nalogo, ki bi sošolcem pomagala pri učenju, npr. premešano preglednico, preglednico z napakami, preglednico s praznimi mesti, miselni vzorec z napačnimi ali manjkajočimi podatki …
* Izdelaš kakšno igro, ki bi lahko pomagala pri učenju (npr. spomin, pri katerem je treba poiskati pare – par sta lahko npr. poimenovanje priredja in vejica ter pomen in vezniki; lahko si izmisliš kakšno igro s kartami, pri kateri bi igralci potrebovali znanje o priredjih …).
* Poiščeš druge možnosti.

1. Prosim, da mi svoj izdelek pošlješ in zraven napišeš, ali si ga pripravljen/pripravljena deliti s sošolci ali ne (če si ga pripravljen/pripravljena deliti, bo objavljen na spletni strani).

1. Priredja poimenujemo po tistem, kar je v DRUGEM stavku. [↑](#footnote-ref-1)